b'\n_START_ARTICLE_\nJan Werner (atlet)\n_START_SECTION_\nKariera\n_START_PARAGRAPH_\nWernerjevi prvi uspehi z mednarodnih tekmovanj so pri\xc5\xa1li z Evropskim prvenstvom 1966 v Budimpe\xc5\xa1ti. Sredi mad\xc5\xbearske prestolnice se je najprej predstavil v teku na 200 m, v katerem je s \xc4\x8dasom 21.1 zasedel \xc4\x8detrto mesto. Zatem je nastopil \xc5\xa1e s \xc5\xa1tafeto 4x400 m v postavi Werner-Edmund Borowski-Stanis\xc5\x82aw Gr\xc4\x99dzi\xc5\x84skiAndrzej Bade\xc5\x84ski. Poljska je pred pri\xc4\x8detkom veljala za velikega favorita, saj sta pred tem odli\xc4\x8dno formo na 400 m prikazala Gr\xc4\x99dzi\xc5\x84ski in Bade\xc5\x84ski, ki sta v tej disciplini slavila dvojno zmago. \xc4\x8cetverica je naposled odtekla nov dr\xc5\xbeavni rekord 3:04.5 in pri\xc4\x8dakovano zmagala pred obema nem\xc5\xa1kima \xc5\xa1tafetama._NEWLINE_Poljska \xc5\xa1tafeta je tudi z Wernerjevo pomo\xc4\x8djo nato slavila \xc5\xa1e na Evropskem dvoranskem prvenstvu 1968, tedaj v postavi Waldemar Korycki-Jan Balachowski-Werner-Bade\xc5\x84ski. Jeseni tistega leta se je Werner v Ciudad de Mexicu udele\xc5\xbeil svojih prvih Poletnih olimpijskih iger. V teku na 400 m je po odli\xc4\x8dni predstavi za las zaostal za finalom, saj je v svoji polfinalni skupini kon\xc4\x8dal kot peti. \xc5\xa0e dramati\xc4\x8dneje se je za Poljsko odvila \xc5\xa1tafeta 4x400 m. Ob prepri\xc4\x8dljivem vodstvu ameri\xc5\xa1ke \xc5\xa1tafete in zanesljivem drugem mestu za \xc5\xa1tafeto iz Kenije se je namre\xc4\x8d razvil ogor\xc4\x8den boj za tretje mesto med zahodnonem\xc5\xa1ko in poljsko \xc5\xa1tafeto. \xc4\x8cetrti teka\xc4\x8d zahodnonem\xc5\xa1ke \xc5\xa1tafete Martin Jellinghaus je povsem v zaklju\xc4\x8dku strl odpor Andrzeja Bade\xc5\x84skega, Poljska je tako s \xc4\x8dasom 3:00.58 kon\xc4\x8dala na \xc4\x8detrtem mestu, za bronom je zaostala le za stotinko - \xc4\x8das Zahodne Nem\xc4\x8dije je bil 3:00.57. _NEWLINE_Werner je bil med zmagovalci tudi na naslednjem Evropskem dvoranskem prvenstvu, leta 1969 v Beogradu. Po srebru na 400 m, ko je s \xc4\x8dasom 47.4 zaostal le za rojakom Balachowskim, je poljska \xc5\xa1tafeta v postavi Werner-Jan Radomski-Bade\xc5\x84ski-Balachowski prigrebla do zlata. Drugo mesto je po fotofini\xc5\xa1u (z istim izidom kot Poljska - 3:01.9) zasedla Sovjetska unija. Istega leta je v Atenah potekalo \xc5\xa1e Evropsko prvenstvo na prostem. Werner je uspe\xc5\xa1no leto tako zaokro\xc5\xbeil \xc5\xa1e z naslovom evropskega prvaka na 400 m na prostem, potem ko je v samem zaklju\xc4\x8dku dirke strl odpor Francoza Jean-Clauda Nalleta in branilca naslova, rojaka Gr\xc4\x99dzi\xc5\x84skega. V \xc5\xa1tafeti 4x400 m so slavili Francozi, drugo in tretje mesto sta pripadli Sovjetski zvezi in Zahodni Nem\xc4\x8diji. Vnovi\xc4\x8d je bil \xc4\x8detrti teka\xc4\x8d zahodnonem\xc5\xa1ke \xc5\xa1tafete Martin Jellinghaus, ki je Wernerju in Poljski bron od\xc5\xa1\xc4\x8dipnil prakti\xc4\x8dno na ciljni liniji. Poljska \xc4\x8detverica se je tako morala s \xc4\x8dasom 3:03.1 zadovoljiti s \xc4\x8detrtim mestom._NEWLINE_Na Evropskem dvoranskem prvenstvu 1970 je Wernerjeva poljska \xc5\xa1tafeta na Dunaju pritekla do srebra s\xc4\x8dasom 3:07.5, medtem ko je prvo mesto osvojila nedosegljiva sovjetska \xc5\xa1tafeta (3:05.9). Leto kasneje je poljska \xc5\xa1tafeta v postavi Waldemar Korycki-Werner-Bade\xc5\x84ski-Balachowski vrnila udarec in na prvenstvu v Sofiji pobral zlato. V tokrat pravi \xc5\xa1tafeti 4x400 m so dosegli \xc4\x8das 3:11.1, s \xc4\x8dimer so pustili za sabo sovjetsko \xc5\xa1tafeto na drugem mestu (3:11.9). Poleti 1971 se je v Helsinkih odvila nova izvedba Evropskega prvenstva. Werner je v posami\xc4\x8dni preizku\xc5\xa1nji na 400 m s \xc4\x8dasom 45.6 pritekel do brona, za Britancem Davidom Jenkinsom in Italijanom Marcellom Fiasconarom. V \xc5\xa1tafeti je slavila Zahodna Nem\xc4\x8dija, medtem ko je Poljska z Bade\xc5\x84skim, Balachowskim, Koryckim in Wernerjem v \xc4\x8dasu 3:03.6 osvojila srebro._NEWLINE_Na Evropskem dvoranskem prvenstvu 1972 je Werner znova stal na stopni\xc4\x8dkah za zmagovalce. Poljska \xc5\xa1tafeta je namre\xc4\x8d v postavi Werner-Korycki-Balachowski-Bade\xc5\x84ski pritekel do zlata, pred vzhodnonem\xc5\xa1ko \xc5\xa1tafeto. Kasneje v tistem letu so potekale Poletne olimpijske igre v M\xc3\xbcnchnu, druge v Wernerjevi karieri. V teku na 400 m se je prebil skozi sito kvalifikacij in \xc4\x8detrtfinalnih bojev, a je nato v polfinalu s \xc4\x8dasom 46.26 zasedel 6. mesto in izpadel. V finale se je vendarle prebil s \xc5\xa1tafeto, a je slednja dosegla \xc4\x8das 3:01.05 in kon\xc4\x8dala kot peta. _NEWLINE_Po petih \xc5\xa1tafetnih in eni posami\xc4\x8dni medalji se je Werner leta 1972 odlo\xc4\x8dil kon\xc4\x8dati s svojimi nastopi na Evropskih dvoranskih prvenstvih. Na Evropskem prvenstvu 1974 poljska \xc5\xa1tafeta ni tekmovala, v teku na 400 m pa se ni uspel prebiti v finale. _NEWLINE_Svoj zadnji ve\xc4\x8dji uspeh je Werner dosegel na Poletnih olimpijskih igrah 1976 v kanadskem Montrealu. V polfinalu teka na 400 m je dosegel svoj nov osebni rekord 45.44 in se kot \xc4\x8detrti v svoji polfinalni skupini prebil v finale, v katerem pa je tekel slab\xc5\xa1e (45.63) in zasedel zadnje 8. mesto. Da bi osvojilvsaj bronasto medaljo, bi moral svoj osebni rekord iz polfinala izbolj\xc5\xa1ati \xc5\xa1e za dodatne pol sekunde. Druga\xc4\x8dna zgodba se je odvila v \xc5\xa1tafetni preizku\xc5\xa1nji, v kateri se je Poljska predstavila z novimi obrazi. \xc5\xa0tafeta je namre\xc4\x8d v postavi Jerzy Pietrzyk-Werner-Ryszard Podlas-Zbigniew Jaremski v finalu s \xc4\x8dasom 3:01.43 zaostala le za ameri\xc5\xa1ko \xc5\xa1tafeto (2:58.65) in se tako veselila olimpijskega srebra. Bron je pobrala Zahodna Nem\xc4\x8dija._NEWLINE_Poleg mednarodnih uspehov je Werner dosegal odli\xc4\x8dne dose\xc5\xbeke tudi na dr\xc5\xbeavni ravni. V letih 1967, 1969 in 1971 je postal dr\xc5\xbeavni prvak v teku na 200 m, medtem ko je na dvakrat dalj\xc5\xa1i razdalji slavil v letih 1968, 1970, 1971 in 1976.'